Nuuskommentaar: Kremlin-AfrikanersArgieffoto. Die bestaan van ŉ instelling wat ontleders lankal geweet het moet bestaan is onlangs bevestig – die Agentskap vir Internetstudies wat vanuit St. Petersburg bedryf word. Die agentskap het toe reeds die bynaam gehad van “trolfabriek.” Na berig word het die agentskap talle mense in diens wat pro-Poetin-propaganda op webwerwe oral in die wêreld moet plaas en oor die algemeen die Kremlin se vuil werk moet doen om lasterlike bewerings oor opponente te plaas en selfs, na berig word, “nuusdienste” op die internet bedryf. Die bestaan van die agentskap het bekend geword toe ŉ voormalige werknemer die agentskap hof toe gesleep het oor onbillike arbeidspraktyke en ŉ regsverteenwoordiger by die hof opgedaag het om die agentskap te verteenwoordig. Alexey Levinson, senior navorser van die Levada-sentrum, beskryf onlangs die rol van die “trolle” in ŉ artikel op die webwerf van die Europese Raad vir Buitelandse Betrekkinge soos volg: “But to compare today’s propaganda with that of the Cold War is to miss a central shift in Russia’s behaviour. Russian trolls are stupid and ineffective, but they do take up a lot of space and airtime. Russia’s new propaganda is not now about selling a particular world view, it is about trying to distort information flows and fuel nervousness among European audiences.” Rusland is 152ste uit 183 lande op Verslaggewers Sonder Grense se persvryheidsindeks gelys en tel onder die sogenaamde rooi lande waar persvryheid ernstig bedreig word. Danksy verskeie amptelike nuusagentskappe word inligting erg gefiltreer aan die Russe verskaf en nou blyk dit dat die Russe ook aktief die res van die wêreld ŉ rat voor die oë gedraai het. Kortom, oorgenoeg Russiese propaganda, soos uitgesaai deur die drie vernaamste groot TV-stasies wat ongeveer tagtig persent van die bevolking bereik en die gebruik van buitelandse “stringers” (gewoonlik vryskutjoernaliste wat artikels kry wat deur agente voorberei is om as hul “eie werk” aan die media te verskaf) is in omloop. Twak wat op die internet geplaas word, is dikwels soos manna uit die hemel vir mense wat aan al wat sameswering is glo, of reeds ŉ beïnvloed is om te glo Wladimir Poetin (wat hulle strykdeur agter hul Engelstalige bronne aan as “Vladmir Putin” transkribeer) is ŉ engeltjie en die VSA is die groot Satan. Hulle broei mekaar warm met hierdie propaganda wat uit Rusland kom. Trouens, daar is selfs ŉ “knipseldiens” wat al die “stringer”-berigte wat die media haal – gewoonlik in obskure publikasies – monitor en versamel en weer aan ondersteuners stuur asof dit die westerse media is wat self ontdek hoe Rusland deur westerse propaganda swartgesmeer word. Die praktiese gevolg is dat joernaliste en rubriekskrywers wat hard werk om hul inligting uit ŉ wye verskeidenheid oorsese media te versamel en dikwels lank navorsing doen voordat ŉ artikel die lig sien, deur hierdie “Putin-is-ŉ-engel-brigade” in die kommentaar-kolomme “reggehelp” word. Boonop slaan die “reghelpers” gereeld hul eie name met ŉ plank deur daarop aan te dring dat die Engelse transkripsie van Poetin se naam, in plaas van die Afrikaans/Nederlandse, gebruik word. Skynbaar weet hulle nie eens dat die Russe ŉ eie skrifstelsel het nie. Onlangs het ŉ luisteraar aan die bestuur van ŉ radiostasie geskryf om die stasie “reg te help” oor sekere aspekte wat in die stasie se nuuskommentaar gebruik is. Onder meer stel hy dit met “groot gesag” dat die VSA se inmenging in Sirië die oorsaak is van die onstaan van die IS. Dat China en Rusland met die herhaalde gebruik van hul vetoreg die VSA en bondgenote effektief verhinder het om beduidend in Sirië betrokke te raak (terwyl Rusland nou self ŉ beduidende lugvermoë in Latakia ter ondersteuning van Al-Assad gevestig het) val blykbaar heeltemal buite dié slimjan se kennisveld. Dat die IS as deel van die radikalisering binne die Salafistiese vertakking van die Soenie-Islam voortspruit, soos ook die opkoms van Al Kaïda, Al Shabaab, Boko Haram en talle ander, en niks met die VSA uit te waai het nie, is skynbaar ook buite sy kennisveld. Trouens, die “afwisseling” van radikalisering tussen die Salafiste en Fatimiste oor die eeue heen, dateer uit ŉ era nog lank voor die VSA bestaan het. Maar dit lyk asof hierdie “ontleders” heel beïndruk is met die “feite” wat hulle via die internet bekom en hulle dink hulle is toegerus om mense met uitsonderlik goeie vakkennis aan te durf. Min joernaliste en ontleders het die tyd om te gaan reageer op die histeriese prul wat die “Putin-is-ŉ-engeltjie”-brigade onderaan hul artikels plaas. Ja, die VSA en sy bondgenote maak foute, maar in ŉ keuse van euwels, of dit nou oor die Oekraïne handel, of die Krim-skiereiland, of wie die Maleisiese passasierstraler neergeskiet het, is Poetin gewoonlik die een wat in die dog box hoort omdat hy die Koue Oorlog nie net laat herleef het nie, maar taamlik na aan ŉ konvensionele oorlog gaan draai het. Vanoggend word juis berig dat die VN-medewerkers in die Oos-Oekraïense stad Loehansk by die Russies-gesteunde rebelle opdrag gekry het om teen vandag die stad te verlaat. Oor ŉ dag of twee sal ons weet watter feëverhaal die Russiese propaganda-masjienerie hieroor opgedis het.